CELEX: 32015D1522
Language: fi
Date: 2015-09-14 00:00:00
Title: Neuvoston päätös (EU) 2015/1522, annettu 14 päivänä syyskuuta 2015, julkisten hankintojen komiteassa Euroopan unionin puolesta esitettävästä kannasta Moldovan tasavallan liittymiseen tarkistettuun julkisia hankintoja koskevaan sopimukseen

15.9.2015   
            
            
               FI
            
            
               Euroopan unionin virallinen lehti
            
            
               L 239/144
            
         NEUVOSTON PÄÄTÖS (EU) 2015/1522,
   annettu 14 päivänä syyskuuta 2015,
   julkisten hankintojen komiteassa Euroopan unionin puolesta esitettävästä kannasta Moldovan tasavallan liittymiseen tarkistettuun julkisia hankintoja koskevaan sopimukseen
   EUROOPAN UNIONIN NEUVOSTO, joka
   ottaa huomioon Euroopan unionin toiminnasta tehdyn sopimuksen ja erityisesti sen 207 artiklan 4 kohdan ensimmäisen alakohdan yhdessä sen 218 artiklan 9 kohdan kanssa,
   ottaa huomioon Euroopan komission ehdotuksen,
   sekä katsoo seuraavaa:
   
               (1)
            
            
               Moldovan tasavalta esitti 7 päivänä tammikuuta 2002 tarkistettuun julkisia hankintoja koskevaan sopimukseen, jäljempänä ’tarkistettu GPA-sopimus’, liittymistä koskevan hakemuksen.
            
         
               (2)
            
            
               Soveltamisalaa koskevat Moldovan tasavallan sitoumukset vahvistetaan sen lopullisessa tarjouksessa, sellaisena kuin se on esitetty tarkistetun GPA-sopimuksen osapuolille 27 päivänä toukokuuta 2015.
            
         
               (3)
            
            
               Moldovan tasavallan lopullinen tarjous sisältää kattavasti valtionhallinnon yksiköt, valtionhallintoon välillisesti kuuluvat yksiköt ja muut yleishyödyllisten palveluiden, tavaroiden, rakennuspalveluiden ja muiden palveluiden alalla toimivat yksiköt. Se on näin ollen tyydyttävä ja hyväksyttävä. Moldovan tasavallan liittymisehdot, sellaisina kuin ne esitetään tämän päätöksen liitteessä, huomioidaan julkisten hankintojen komitean, jäljempänä ’GPA-komitea’, Moldovan tasavallan liittymisestä tekemässä päätöksessä.
            
         
               (4)
            
            
               Moldovan tasavallan liittymisen tarkistettuun GPA-sopimukseen odotetaan vaikuttavan myönteisesti julkisten hankintojen markkinoiden avaamiseen kansainvälisesti.
            
         
               (5)
            
            
               Tarkistetun GPA-sopimuksen XXII artiklan 2 kohdan mukaan jokainen WTO:n jäsen voi liittyä tarkistettuun GPA-sopimukseen kyseisen jäsenen ja osapuolten välillä sovittavin ehdoin sekä GPA-komitean päätöksessä määritetyin ehdoin.
            
         
               (6)
            
            
               Näin ollen on tarpeen vahvistaa GPA-komiteassa unionin puolesta esitettävä kanta Moldovan tasavallan liittymiseen,
            
         ON HYVÄKSYNYT TÄMÄN PÄÄTÖKSEN:
   1 artikla
   Julkisten hankintojen komiteassa unionin puolesta esitettävä kanta on hyväksyä Moldovan tasavallan liittyminen tarkistettuun julkisia hankintoja koskevaan sopimukseen tämän päätöksen liitteessä esitetyin erityisin liittymisehdoin.
   2 artikla
   Tämä päätös tulee voimaan päivänä, jona se hyväksytään.
   
      Tehty Brysselissä 14 päivänä syyskuuta 2015.
      
         
            Neuvoston puolesta
         
         
            Puheenjohtaja
         
         J. ASSELBORN
      
   
   
      LIITE
      
         MOLDOVAN TASAVALLAN LIITTYMISTÄ TARKISTETTUUN GPA-SOPIMUKSEEN KOSKEVAT EU:N EHDOT
          (1)
      
      Muutetaan liiteosassa I olevassa Euroopan unionia koskevassa liitteessä 1 olevan 2 jakson 2 kohta (”EU:n jäsenvaltioiden valtionhallintoon kuuluvat hankintaviranomaiset”) seuraavasti Moldovan tasavallan liittyessä tarkistettuun GPA-sopimukseen:
      
         
                     ”2.
                  
                  
                     Seuraavien valtionhallintoon kuuluvien hankintaviranomaisten hankinnoissa tulevat kysymykseen tavarat, palvelut, tavarantoimittajat ja palveluntarjoajat, jotka ovat peräisin Israelista, Moldovan tasavallasta ja Montenegrosta.”
                  
               
      
         (1)  WTO:n sihteeristö on tarkistetun GPA-sopimuksen osapuolten suostumuksella muuttanut tarkistetun GPA-sopimuksen osapuolten soveltamisalaluetteloiden numerointia. Tässä liitteessä käytetty numerointi vastaa viimeisintä tarkistetun GPA-sopimuksen osapuolten soveltamisalaluetteloiden oikeaksi todistettua jäljennöstä, jonka WTO on antanut virallisesti tiedoksi tarkistetun GPA-sopimuksen osapuolille ja joka on saatavilla osoitteessa http://www.wto.org/english/tratop_e/gproc_e/gp_app_agree_e.htm#revisedGPA. Virallisessa lehdessä (EUVL L 68, 7.3.2014, s. 2) julkaistu tarkistetun GPA-sopimuksen osapuolten soveltamisalaluetteloiden numerointi on vanhentunut.